**ΑΠΟΔΕΚΤΟΙ ΤΡΟΠΟΙ ΕΞΟΦΛΗΣΗΣ ΔΑΠΑΝΩΝ**

Το παράρτημα αφορά στους αποδεκτούς τρόπους εξόφλησης στην κατηγορία Δαπάνες Προσωπικού και συγκεκριμένα τις δαπάνες που δηλώνονται στη βάση πραγματικού κόστους.

Ειδικότερα, για να είναι επιλέξιμες οι δαπάνες που δηλώνονται στη βάση πραγματικού κόστους, η εξόφλησή τους θα πρέπει να είναι σύμφωνη με τις διατάξεις της ισχύουσας κάθε φορά φορολογικής νομοθεσίας και να γίνεται ως ακολούθως για την εξασφάλιση επαρκούς διαδρομής ελέγχου

**Δαπάνες προσωπικού**

Στο μισθολογικό κόστος υφιστάμενου ή νέου προσωπικού περιλαμβάνονται όλες οι νόμιμες αποδοχές και ασφαλιστικές εισφορές, σύμφωνα με τις εκάστοτε ισχύουσες διατάξεις, καθώς και οι υποχρεώσεις της επιχείρησης προς τους φορείς του Δημοσίου, εξαιρουμένης της αποζημίωσης απόλυσης.

Όσον αφορά στους ερευνητικούς οργανισμούς οι δαπάνες για αμοιβές προσωπικού εξοφλούνται μέσω ΕΑΠ (Ενιαία Αρχή Πληρωμών).

Οι δαπάνες που αφορούν σε αμοιβές προσωπικού επιχειρήσεων, εξοφλούνται **αποκλειστικά με τη χρήση τραπεζικού μέσου πληρωμής**.

**Αποτύπωση συναλλαγών**

Το σύνολο των συναλλαγών πρέπει να συνοδεύεται στις κατά περίπτωση και σύμφωνα με την τηρούμενη κατηγορία λογιστικών βιβλίων της επιχείρησης (Απλογραφικά ή Διπλογραφικά), λογιστικές καταχωρήσεις βάσει των Ελληνικών Λογιστικών Προτύπων (ν. 4308/2014 (Α’ 251), όπως εκάστοτε ισχύει).

Στην περίπτωση τήρησης απλογραφικών λογιστικών βιβλίων (χειρόγραφη ή μηχανογραφική τήρηση) πρέπει να τηρηθεί ιδιαίτερη στήλη των λογιστικών καταχωρήσεων που θα αφορά τις επιχορηγήσεις ως έσοδα και τις αμοιβές προσωπικού (πραγματικό κόστος) ως έξοδα στο βιβλίο εσόδων-εξόδων της επιχείρησης με διακριτή αναφορά στο έργο (συντομογραφία, κωδικός έργου κλπ).

Στην περίπτωση τήρησης διπλογραφικών λογιστικών βιβλίων πρέπει να τηρηθεί χωριστική λογιστική παρακολούθηση που θα αφορά τις επιχορηγήσεις και τις αμοιβές προσωπικού (πραγματικό κόστος) με προτεινόμενη τήρηση εγγραφής σε τελευταία βαθμίδα λογαριασμών στα αναλυτικά καθολικά των οικείων λογαριασμών, στα αντίστοιχα ισοζύγια και στο γενικό ημερολόγιο με διακριτή αναφορά στο έργο (συντομογραφία, κωδικός έργου κλπ).

Ακολουθούν **γενικοί όροι** και **επισημάνσεις** που αφορούν στις προϋποθέσεις που πρέπει να πληρούνται προκειμένου να είναι δυνατή η επιβεβαίωση της εξόφλησης των υποβαλλόμενων δαπανών:

* Οι δαπάνες του έργου είναι επιλέξιμες εφόσον, μεταξύ άλλων, συμμορφώνονται προς τις απαιτήσεις της εφαρμοστέας φορολογικής και εργατικής νομοθεσίας.
* Ο δικαιούχος υποχρεούται στην τήρηση χωριστής λογιστικής μερίδας ή επαρκούς λογιστικής κωδικοποίησης για την πράξη στην οποία θα καταχωρίζονται όλες οι σχετικές δαπάνες και επιχορηγήσεις του ερευνητικού έργου.
* Η ΓΓΕΚ έχει το δικαίωμα περικοπής δαπανών κατά την πιστοποίηση τους, αν αυτές κριθούν ότι δεν αφορούν στο έργο ή κριθούν υπερβολικές ως προς το κόστος τους.